Broj: 711-I-829-M-42/20-03-11

Zagreb, 15. svibnja 2020.g. -

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Roberta Pokasa, zamjenika općinskog načelnika Općine Martinska Ves, za davanjem mišljenja Povjerenstva**,na 85. sjednici, održanoj 15. svibnja 2020.g., daje sljedeće:

**MIŠLJENJE**

1. **Sukladno odredbama ZSSI-a nema zapreke da Općina Martinska Ves sa obiteljskim poljoprivrednim gospodarstvom (u daljnjem tekstu: OPG), čiji je nositelj otac dužnosnika Roberta Pokasa, zamjenika općinskog načelnika Općine Martinska Ves, sklopi ugovor o privremenom korištenju poljoprivrednog zemljišta u vlasništvu Republike Hrvatske.**
2. **Povjerenstvo ukazuje dužnosniku Robertu Pokasu da se, u cilju zaštite vlastite vjerodostojnosti i očuvanja povjerenja građana u tijela javne vlasti, izuzme od svakog, pa i posrednog, oblika sudjelovanja u postupku ugovaranja privremenog korištenja poljoprivrednog zemljišta u vlasništvu Republike Hrvatske iz točke I. ove izreke. Dužnosnik se također upućuje da okolnost, da OPG, čiji je nositelj otac dužnosnika, sklapa ugovor o privremenom korištenju poljoprivrednog zemljišta u vlasništvu Republike Hrvatske, deklarira članovima Općinskog vijeća Općine Martinska Ves te da istu okolnost javno objavi na internetskim stranicama navedene Općine.**

Obrazloženje

Zahtjev za davanjem mišljenja Povjerenstva podnio je dužnosnik Robert Pokas, zamjenika općinskog načelnika Općine Martinska Ves. U knjigama ulazne pošte zahtjev je zaprimljen 8. svibnja 2020.g. pod poslovnim brojem 711-U-1802-M-42/20-01-2, povodom kojeg se vodi predmet broj M-42/20.

Člankom 3. stavkom 1. podstavkom 39. ZSSI-a, propisano je da su općinski načelnici i njihovi zamjenici dužnosnici u smislu navedenog zakona. Uvidom u Registar dužnosnika koji ustrojava i vodi Povjerenstvo utvrđeno je kako Robert Pokas obnaša dužnost zamjenika općinskog načelnika Općine Martinska Ves u aktualnom mandatu od 8. lipnja 2017.g. te da je istu dužnost obnašao i u mandatu 2013.-2017. Stoga je Robert Pokas, povodom obnašanja navedene dužnosti obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U podnesenom zahtjevu dužnosnik u bitnom navodi kako obnaša dužnost zamjenika općinskog načelnika Općine Martinska Ves. Njegov otac nositelj je Obiteljskog poljoprivrednog gospodarstva (u daljnjem tekstu: OPG-a) te ima sklopljen ugovor o zakupu poljoprivrednog zemljišta u vlasništvu Republike Hrvatske koji istječe 9. lipnja 2020.g. U zakupu predmetne čestice je od 2005.g. Prvotni ugovor je bio na rok od 10 godina te je istekao 2015.g. kada potpisuje novi na rok od 5 godina s Agencijom za poljoprivredno zemljište. Agencija za poljoprivredno zemljište je u međuvremenu ugašena te je raspolaganje poljoprivrednim zemljištem prebačeno na Jedinice lokalne samouprave.

Temeljem Zakona o poljoprivrednom zemljištu Općina Martinska Ves je izradila Program za raspolaganje poljoprivrednim zemljištem u vlasništvu Republike Hrvatske ali još nije dobila Ocjenu prihvatljivosti za ekološku mrežu te time još ne može raspisivati natječaje za raspolaganje poljoprivrednim zemljištem. Temeljem članka 57. Zakona o poljoprivrednom zemljištu postoji mogućnost produženja ugovora na rok do 2 godine. Dužnosnik napominje kako nije član očevog OPG-a. Isto tako napominje da ni na koji način ne sudjeluje u postupcima dodjeljivanja poljoprivrednog zemljišta u vlasništvu Republike Hrvatske na području Općine Martinska Ves.

Slijedom navedenog, dužnosnik traži mišljenje Povjerenstva može li OPG njegovog oca sklopiti predmetni ugovor za poljoprivredno zemljište u vlasništvu Republike Hrvatske.

Člankom 17. stavkom 1. ZSSI-a propisano je da poslovni subjekt u kojem dužnosnik ima 0,5% ili više udjela u vlasništvu ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu. Poslovni subjekti u smislu navedenog Zakona su trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Pritom je člankom 4. stavkom 5. ZSSI-a propisano da su povezane osobe, u smislu ovog Zakona, osobe koje se, u smislu stavka 2. tog članka, smatraju članovima obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Član obitelji dužnosnika u smislu ZSSI-a je bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Člankom 31. stavkom 1. Zakona o poljoprivrednom zemljištu („Narodne novine“, broj 20/18., 115/18. i 98/19.) propisano je da se poljoprivredno zemljište u vlasništvu države daje u zakup putem javnog natječaja na rok od 25 godina s mogućnošću produljenja za isto razdoblje.

Stavkom 5. istog članka propisano je da odluku o raspisivanju javnog natječaja za zakup donosi općinsko ili gradsko vijeće na čijem se području zemljište nalazi, o čemu je jedinica lokalne samouprave dužna obavijestiti županiju i Ministarstvo.

Stavcima 12. do 14. istog članka propisano je da odluku o izboru najpovoljnije ponude za zakup donosi općinsko ili gradsko vijeće odnosno Gradska skupština Grada Zagreba, na čijem se području zemljište nalazi na prijedlog Povjerenstava za zakup na poljoprivrednom zemljištu u vlasništvu države (u daljnjem tekstu: Povjerenstvo za zakup) pri čemu jedinice lokalne samouprave istu dostavljaju na prethodno mišljenje županiji i suglasnost Ministarstvu, a Grad Zagreb na suglasnost Ministarstvu. Povjerenstvo za zakup imenuje predstavničko tijelo jedinica lokalne samouprave odnosno Grada Zagreba, a čini ga pet članova: po jedan predstavnik pravne, geodetske i agronomske struke te dva predstavnika općinskog ili gradskog vijeća odnosno Gradske skupštine Grada Zagreba, na čijem se području zemljište nalazi. Članovi Povjerenstva iz stavka 13. ovoga članka kao i članovi njihovih obiteljskih poljoprivrednih gospodarstava ne mogu biti sudionici javnih natječaja za zakup i prodaju koji su u nadležnosti rada tog Povjerenstva.

Člankom 33. istog Zakona propisano je da stručne poslove u vezi s postupkom provedbe javnog natječaja za zakup obavlja upravno tijelo općine ili grada odnosno Grada Zagreba nadležno za poljoprivredu.

Člankom 37. Zakona o poljoprivredi propisano je da se početna zakupnina utvrđuje prema površini i kulturi katastarske čestice te jediničnoj zakupnini prikazanoj po županijama, katastarskim općinama i katastarskim kulturama, a za Grad Zagreb po katastarskim općinama i katastarskim kulturama. Jediničnu zakupninu i način izračuna početne zakupnine za zakup Vlada Republike Hrvatske propisuje uredbom.

Istim Zakonom, člankom 38. propisano je da na temelju odluke o izboru najpovoljnije ponude na javnom natječaju za zakup, općinski načelnik, odnosno gradonačelnik u ime Republike Hrvatske i podnositelj ponude sklapaju ugovor o zakupu u pisanom obliku. Stavkom 8. istog članka propisano je da je zakupnik dužan jedinici lokalne samouprave, odnosno Gradu Zagrebu na čijem se području zemljište nalazi podnositi godišnje izvješće o ispunjavanju ciljeva Gospodarskog programa svake godine do kraja ožujka za prethodnu godinu.

Iz citiranih odredbi Zakona o poljoprivrednom zemljištu proizlazi da općinski načelnik, odnosno gradonačelnik sklapa ugovor o zakupu poljoprivrednog zemljišta u ime Republike Hrvatske. Povjerenstvo stoga utvrđuje da takav ugovor ne predstavlja poslovni odnos između zakupnika i jedinice lokalne samouprave na čijem se području zemljište nalazi, već poslovni odnos između zakupnika i Republike Hrvatske.

Člankom 57. Zakona o poljoprivrednom zemljištu propisano je kako jedinice lokalne samouprave odnosno Grad Zagreb mogu sklopiti ugovor o privremenom korištenju poljoprivrednog zemljišta u vlasništvu države s fizičkim ili pravnim osobama na njihov zahtjev i to s dosadašnjim korisnicima kojima su istekli ugovori za poljoprivredno zemljište u vlasništvu države i koji su u mirnom posjedu istog. Na navedeni ugovor odgovarajuće se primjenjuju odredbe članka 38. stavaka 2., 5. i 6. istog Zakona, a može se sklopiti pod uvjetom iz članka 35. stavka 1. Zakona. Navedeni ugovor sklapa se na rok do dvije godine odnosno do sklapanja ugovora o zakupu poljoprivrednog zemljišta ili zakupu zajedničkih pašnjaka, odnosno drugog oblika raspolaganja poljoprivrednim zemljištem sukladno odredbama ovoga Zakona. Na Ugovor se također odgovarajuće primjenjuju i odredbe članka 42., članaka 44. – 48. i članka 51. Zakona o poljoprivrednom zemljištu.

Slijedom gore navedenih odredbi Zakona o poljoprivrednom zemljištu Povjerenstvo utvrđuje kako u konkretnom slučaju ne dolazi do primjene zabrana iz članka 17. stavka 1. ZSSI-a te da nema zapreke da Općina Martinska Ves sa obiteljskim poljoprivrednim gospodarstvom, čiji je nositelj otac dužnosnika Roberta Pokasa, sklopi ugovor o zakupu s Republikom Hrvatskom.

Povjerenstvo međutim ističe da su dužnosnici obvezni postupati sukladno načelu da se javna dužnost obnaša u javnom interesu, kao osnovnom načelu iz kojeg se izvode i ostala načela obnašanja javnih dužnosti. Načela savjesnosti, odgovornosti i nepristranosti u obnašanju javne dužnosti obvezuju dužnosnike da u cilju očuvanja vlastite vjerodostojnosti, kao i u cilju očuvanja povjerenja građana u tijela javne vlasti, ne koriste obnašanje javne dužnosti za osobni probitak ili probitak osobe koja je s njima povezana.

S obzirom da su dužnosnik i njegov otac povezane osobe u smislu odredbi ZSSI-a, upućuje se dužnosnik da se, u cilju otklanjanja svake sumnje da je koristio dužnost zamjenika općinskog načelnika za vlastiti probitak, kao i u cilju zaštite vlastite vjerodostojnosti i očuvanja povjerenja građana u tijela javne vlasti, izuzme od svakog, pa i posrednog, oblika sudjelovanja u postupku ugovaranja privremenog korištenja poljoprivrednog zemljišta u vlasništvu Republike Hrvatske. Dužnosnik se također upućuje da okolnost da OPG, čiji je nositelj otac dužnosnika, sklapa ugovor o privremenom korištenju poljoprivrednog zemljišta u vlasništvu Republike Hrvatske u predmetnom slučaju deklarira članovima Općinskog vijeća Općine Martinska Ves te da istu okolnost javno objavi na internetskim stranicama navedene Općine. Na taj način skreće se pozornost članovima predstavničkog tijela Općine Martinska Ves i zainteresiranoj javnosti na potrebu kontrole provedbe predmetnog postupka te, ukoliko dođe do sklapanja ugovora, na potrebu provođenja nadzora nad izvršavanjem istog.

Slijedom navedenog Povjerenstvo je dalo mišljenje i uputu kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Robert Pokas, elektroničkom dostavom
2. Objava na internetskoj stranici Povjerenstva
3. Pismohrana